Врз основа на донесената Одлука за доделување стипендии за упис на студиските програми од втор циклус студии, Научниот совет на Институтот за социолошки и политичко-правни истражувања – Скопје во состав на Универзитетот „Св. Кирил и Методиј“ во Скопје, го распишува следниов:

#### **Дополнителен К О Н К У Р С**

#### **за доделување стипендии за запишување студенти на втор циклус студии во академската 2024/2025 година на Институтот за социолошки и политичко-правни истражувања**

За академската 2024/25 година (втор уписен рок), ќе биде доделена една стипендија. Стипендијата ќе биде во висина од сумата предвидена за студирање, односно во висина на школарината наведена во Конкурсот објавен од страна на УКИМ. Во вториот уписен рок, стипендија ќе се додели само за програмата Комуникации. Стипендиите за другите програми (Политички науки, Социологија на општествени промени и Менаџмент на човечки ресурси) беа доделени по Конкурсот во првиот уписен рок.

**Основни критериуми**:

1. Да има завршено соодветни додипломски студии дефинирани во елаборатите за акредитација;
2. Да е државјанин/ка на РС Македонија;
3. Да има просек од додипломски студии од најмалку 8,5;
4. Да не е корисник/чка на стипендија од друг давател (се докажува со изјава заверена на нотар);
5. Да го владее англискиот јазик;
6. Да биде на возраст не повеќе од 35 години.

**Дополнителни критериуми**:

1. Добиени награди, признанија;
2. Учество на обуки и курсеви за усовршување во областа (летни и зимски школи, практика во земјава или во странство);
3. Објавени трудови (стручни, научни, монографии, статии и сл.);
4. Учество во истражувачки/апликативни проекти;
5. Работно искуство во областа за којашто се конкурира.

**Селекција на кандидатите ќе се врши на следниот начин**:

– Интервју со селектираните кандидати.

– Подготовка на есеј на одбрана тема: на кандидатите ќе им се понудат три теми за изработка на есеј, а тие ќе треба да изберат една тема и да изберат на кој јазик ќе го пишуваат есејот – македонски или англиски (се преферира да биде напишан на англиски).

Во текот на студиите, стипендираните студенти ќе имаат обрвска редовно да ги запишуваат семестрите и да ги остваруваат предвидените обврски, односно да остварат минимум 60% од предвидените кредити. Доколку студентот не успее да ги оствари овие услови, Научниот совет ќе донесе одлука за прекинување на стипендијата.

Во текот на студирањето, стипендираните студенти задолжително ќе бидат вклучени во тековни научноистражувачки или апликативни проекти во обем од 160 работни часа. За оваа активност не е предвидено обезбедување надомест.

Покрај пријавата со наведената студиска програма за којашто се конкурира, кандидатите треба да приложат и кратка биографија и мотивациско писмо, како и соодветна документација за исполнување на основните и на дополнителните критериуми.

**Рокот за пријавување** на кандидатите е од 4 до 14 февруари 2025 година, во периодот од 9 до 15 часот во Архивата на Институтот. Реализацијата на интервјуата и изработката на есеите ќе се одвиваат во просториите на Институтот, на 17 или 18 февруари, по дополнително определен распоред, за којшто кандидатите ќе бидат известени претходно. За изработка на есеите, кандидатите на располагање ќе имаат лаптопи во сопственост на Институтот.

Исполнувањето само на основните критериуми не претставува основа за добивање на стипендијата.

За сите права и обврски предвидени во овој конкурс ќе биде потпишан посебен договор со секој од стипендираните студенти.

**Институт за социолошки и политичко-правни истражувања,**

**Универзитет „Св. Кирил и Методиј“ во Скопје**